KIRJALLINEN KYSYMYS E-0989/98

esittäjä(t): Cristiana Muscardini (NI) komissiolle

(2. huhtikuuta 1998)

Aihe: Rakennerahastojen uudistaminen vuosiksi 2000-2006

Agenda 2000:n kaavailujen mukaan rakennerahastojen uudistus poistaisi useita Keski- ja Pohjois-Italian alueita tavoitteista 2 ja 5b, mikä leikkaisi noin 10:llä prosentilla Italian kaudeksi 1994-1999 saamia varoja ja vähentäisi tukialueiden osuuden väestöstä nykyisestä 19,3 prosentista 9,3 prosenttiin. Asetuksen EU 2081/93 mukaiset leikkaukset kohdistuisivat pahimmin Valle Scriviaan (tavoite 2) ja maaseutualueisiin Alessandrian maakunnassa (tavoite 5b). Euroopan unionin tukien ansiosta monet kunnat, kuten Novi Ligure, ovat laatineet merkittäviä aloitteita tuotantorakenteiden uudistamiseksi, taantuneiden teollisuusalueiden elvyttämiseksi ja ammattikoulutuksen sekä alueen matkailun edistämisen aloilla.

Voiko komissio vastata seuraaviin kysymyksiin?

1. Millä perusteilla alueet on määritelty ja nimetty uuteen tavoitteeseen 2?

2. Keiden kanssa ja milloin näistä kriteereistä on keskusteltu ja päätetty?

3. Onko kuntien, maakuntien ja hallintoalueiden johtajille tiedotettu syistä, jotka ovat johtaneet komission päätökseen jättää ne tavoitealueiden ulkopuolelle?

4. Onko alueiden poistaminen tavoitealueista yhteydessä uusiin kustannuksiin, joita lasketaan koituvan unionin laajentumisesta entisiin sosialistimaihin, mutta joita varten talousarviota ei kuitenkaan aiota kasvattaa?

5. Onko se suunnitellut vaihtoehtoisia toimenpiteitä uudistuksesta kärsimään joutuville alueille, jotta vältettäisiin niiden rankaiseminen epäoikeudenmukaisella tavalla?

Komission jäsenen Monika Wulf-Mathiesinkomission puolesta antama vastaus

(20. toukokuuta 1998)

Rakennerahastoista annettua yleisasetusta(1) koskevan ehdotuksen 4 artiklan teksti, jossa säädetään uutta tavoitetta 2 koskevista perusteista, on toimitettu kokonaisuudessaan suoraan arvoisalle parlamentin jäsenelle sekä parlamentin sihteeristölle.

Komission ehdotus uudeksi tavoitteeksi 2 samoin kuin muut uuteen säädöskehykseen kuuluvat seikat perustuvat pitkällisiin neuvotteluihin, jotka aloitettiin koheesiokertomuksen julkaisemisella marraskuussa 1996(2) ja huhtikuussa 1997 toteutetulla suurella kokouksella, koheesiofoorumilla. Tämän jälkeen komissio antoi heinäkuussa 1997 Agenda 2000 -tiedonannon(3), jossa esitettiin konkreettiset ehdotukset yhteisön tulevasta koheesiopolitiikasta, myös ehdotukset uudeksi tavoitteeksi 2. Komissio antoi yhteisön toimielinten ja elinten Agenda 2000 -ohjelmasta ilmaisemien mielipiteiden perusteella 18. maaliskuuta 1998 ehdotukset uusiksi rakennerahastoja koskeviksi säännöksiksi1.

Ehdotuksissa annetaan uutta tavoitetta 2 koskevat erityiset tukikelpoisuusperusteet. Samoin niissä tehdään ehdotus tulevana kautena tavoitteeseen 2 kuuluvien alueiden luettelon määrittämisestä. Komissio tekee uuden luettelon kansallisten viranomaisten tekemien alue-ehdotusten ja tuoreimpien tilastotietojen perusteella, sen jälkeen kun asetus on muodollisesti hyväksytty. Tämän vuoksi tässä vaiheessa ei ole asianmukaista mietiskellä minkään alueen tukikelpoisuutta, ei myöskään arvoisan parlamentin jäsenen tarkoittamien Italian alueiden osalta.

Komission ehdotukset perustuvat - tulevasta laajentumisesta riippumatta - päätökseen lisätä rakennerahastoista tuettavien toimenpiteiden tehokkuutta. Tätä varten komissio ehdottaa, että yhteisön tuki kohdennettaisiin vakavimmissa rakennevaikeuksissa kamppaileville alueille. Nykyään tavoitteiden 2 ja 5b mukaan tukikelpoisille alueille, jotka eivät enää täytä uusien tavoitteiden perusteita, komissio ehdottaa Euroopan aluekehitysrahastosta myönnettävää asteittain vähenevää neljän vuoden siirtymätukea. Tällaiset alueet saisivat vuosina 2000-2006 tukea myös Euroopan sosiaalirahastosta ja Euroopan maatalouden ohjaus- ja tukirahaston tukiosastosta henkilöresursseihin sekä maatalouden kehittämiseen ja kalatalouteen tarkoitettujen kansallisten ohjelmien yhteydessä.

(1) KOM(98) 131 lopullinen.

(2) KOM(96) 542 lopullinen.

(3) KOM(97) 2000 lopullinen.